પ્રવાસે નીકળીએ ત્યારે કશા નવા અનુભવોની ઈચ્છા અને પરિચિત આધારોની આવશ્યકતા – આ બન્ને ભાવ સમાંતર ચાલતા રહે છે. તદ્દન જુદું જ્યારે જોવા ને જાણવા મળે ત્યારે ક્યારેક પ્રવાસી આનંદની સાથે ગર્વ અનુભવે છે – કે જાણે બીજા કોઈને એ જોવા ને જાણવા મળ્યું જ નહીં હોય ! અને જાણીતું કશું દેખાઈ કે મળી જાય ત્યારે એના અચાનક ઈત્તફાક-સંયોગથી અનહદ ખુશી થઈ જાય. હું પોતે નવા માટે ગર્વ કરતી નથી અને પરિચિતની સતત શોધ કરતી નથી. માત્ર, દરેક પ્રાપ્તિ અને પ્રસંગમાં રસ લઈને એને માણવા પ્રયત્ન કરું છું.